Le Tour de France returns to S4C - North Wales Live
Channel will screen live coverage and highlights of each stage
Tour de France presenter Wyn Gruffydd previews the S4C coverage of the event
S4C Tour de France presenter Wyn Gruffydd
Wyn added: "I remember seeing Nicole Cooke racing against boys because there were no races for girls at the time. Welsh cycling is greatly indebted to Maindy Flyers."
Tour de France - live coverage and highlights, Starting Saturday, July 2.
Le Tour de France yn dychwelyd i S4C
O Faendy i Mont Ventoux, mae sylwebydd Seiclo S4C, Wyn Gruffydd, wedi dilyn gyrfa ddisglair Geraint Thomas wrth iddo ennill y fedal aur mewn Gemau Olympaidd a datblygu i fod yn rhan allweddol o dîm buddugol yn y Tour de France.
Bydd enillydd y ras y llynedd Chris Froome yn anelu am drydedd fuddugoliaeth yn ras eleni a bydd ei ymgyrch i gipio'r siwmper felen yn ddibynnol ar ymdrechion ei gyd-feicwyr ar Team Sky, Geraint Thomas a Luke Rowe, o Gaerdydd.
Roedd y ddau Gymro yn aelodau o'r clwb Maindy Flyers fel plant ac mae Wyn yn cofio gweld rhai o rasys cynnar Geraint wrth i Wyn fynd a'i fab yntau i'r clwb lle'r oedd e hefyd yn aelod. Unwaith eto eleni, bydd Wyn yn rhan o dîm Seiclo, wrth i S4C ddilyn y ras 3,519km gyda rhaglenni byw ac uchafbwyntiau o bob cymal.
"Roedd hi'n amlwg o oedran ifanc bod Geraint Thomas yn gystadleuol tu hwnt," dywedodd Wyn, sy'n byw yn Llangain yn Sir Gaerfyrddin. "Wrth edrych ar ei faint e ar y pryd, roeddwn i'n meddwl taw'r beic oedd falle'n gyfrifol am ennill rasys, nid y bachan ar y beic! Mae'n rhyfeddol gweld e ar y llwyfan rhyngwladol ac mae'r ffaith bod e'n gyn-ddisgybl o Ysgol Uwchradd Eglwys Newydd, yr un ysgol â Sam Warburton a Gareth Bale, yn gwneud e hyd yn oed yn fwy diddorol."
Yn ogystal â Thomas a Rowe, mae'r cyn bencampwr Olympaidd Nicole Cooke, a dau feiciwr sy'n targedu lle yng Ngemau Olympaidd Rio eleni, Elinor Barker ac Owain Doull, wedi rasio dros y Maindy Flyers yn y gorffennol.
Ychwanega Wyn, "Dwi'n cofio gweld Nicole Cooke yn rasio yn erbyn bechgyn yr oedran yna, oherwydd doedd dim rasys merched ar y pryd. Yn sicr mae gan seiclo Cymru lawer i ddiolch i'r Maindy Flyers am y llwyddiant diweddar."
Yn arwain tîm cyflwyno Seiclo eto eleni mae Rhodri Gomer, tra bydd Llinos Lee yn dod â'r diweddaraf o'r peloton. Bydd y brodyr ap Gwynedd, Rheinallt a Peredur, sy'n gerddorion adnabyddus, yn cyd-sylwebu eto, yng nghwmni Wyn Gruffydd, John Hardy a Gareth Rhys Owen. Bydd y beiciwr o dîm Madison Genesis, Gruff Lewis yn ymuno â'r tîm ar wahanol gymalau i gynnig ei arbenigedd yn y pwynt sylwebu.
"Dwi wrth fy modd yn gweithio ar y Tour de France," ychwanega Wyn. "Mae rhannu'r pwynt sylwebu gyda Gruff a'r brodyr ap Gwynedd yn lot o hwyl. Mae Rhodri Gomer yn ymddiddori yn y gamp yn ogystal - mae e wedi dringo'r Alp d'Huez yn ddiweddar. Mae'r tîm yn dod 'mlaen yn dda a gobeithio bydd hynny'n dangos yn ein rhaglenni."